ประกันไม่หวั่นเออีซีบุกตลาดไทย
พร้อมรับมือขายข้ามประเทศมีคปภ.ควบคุมดูแลผู้บริโภค
12 พ.ย. 2555

พร้อมรับมือขายข้ามประเทศมีคปภ.ควบคุมดูแลผู้บริโภค
ประกันไทยไม่กลัวต่างชาติเข้ามาขายประกันในไทยเหตุไม่ง่าย กฎหมายระบุชัดกรมธรรม์ทุกชนิดต้องผ่าน คปภ.
นายจีรพันธ์ อัศวะธนกุล นายกสมาคมประกันวินาศภัยไทย กล่าวว่า บริษัทประกันภัยในไทยไม่กังวลเรื่องการขายประกันภัยข้ามประเทศ (Cross Border) จากการเปิดเสรีประชาคมอาเซียน (AEC) เพราะกฎหมายระบุชัดว่ากรมธรรม์ทุกฉบับที่จะขายในไทยจะต้องผ่านการอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) หากเข้ามาขายโดยไม่ผ่าน คปภ. ถือว่าผิดกฎหมาย เพราะ คปภ.มีหน้าที่ดูแลและปกป้องผู้บริโภคภายในประเทศไม่ให้ถูกเอาเปรียบ
นอกจากนี้ การขายประกันภัยข้ามพรมแดนไม่สามารถที่จะทำได้ง่ายๆ เพราะในประเทศที่ธุรกิจประกันภัยพัฒนาแล้ว อย่างในยุโรปยังใช้เวลาถึง 40 ปี จึงสามารถขายข้ามประเทศได้
อย่างไรก็ตาม ไม่ได้ขายได้ทุกกรมธรรม์ เช่น เยอรมนีไม่สามารถขายประกันภัยรถยนต์ในฝรั่งเศสได้ และฝรั่งเศสก็ไม่ได้รับอนุญาตให้ขายประกันรถในเยอรมนี เพราะพฤติกรรมการขับขี่และสิ่งแวดล้อมที่เกี่ยวเนื่องไม่เหมือนกัน
“การที่ต่างชาติจะเข้ามาทำตลาดในไทย โดยที่ไม่ได้จดทะเบียนในไทย เป็นเรื่องยาก เพราะจะต้องอาศัยสถิติต่างๆ ของไทย ไม่สามารถนำสถิติของประเทศอื่นๆ มาใช้กับบ้านเราได้ เพื่อสะท้อนความเสี่ยงในการคำนวณเบี้ยประกัน ขนาดเบี้ยประกันของแต่ละภาคยังไม่เท่ากัน เพราะพฤติกรรมการรับประทานไม่เหมือนกัน ความเสี่ยงในการเป็นโรคแตกต่างกัน” นายจีรพันธ์ กล่าว
นายจีรพันธ์ กล่าวว่า ส่วนการออกไปทำตลาดในต่างประเทศของบริษัทประกันภัยไทยยังไม่น่าจูงใจมากนัก เพราะตลาดไทยยังมีแนวโน้มการเติบโตอีกมาก จำนวนผู้มีประกันภัยในไทยยังต่ำ เช่น บ้านที่จดทะเบียนมี 20 ล้านหลังคาเรือน ทำประกันอัคคีภัยเพียง 2.7 ล้านฉบับ หรือประกันอุบัติเหตุส่วนบุคคลมีการทำประกันภัย 7.3 ล้านฉบับ จากประชากรกว่า 64 ล้านคน รวมถึงรถที่มี 32 ล้านคัน มีการทำประกันภัยภาคสมัครใจเพียง 6.2 ล้านฉบับ ขณะเดียวกันรายได้ประชาชาติของคนไทยต่อหัวต่อปีดีขึ้นอย่างต่อเนื่อง จะทำให้คนต้องการประกันมากขึ้นตามรายได้ที่เพิ่มขึ้น
“จุดนี้ต่างชาติก็มองเห็น จึงอยากเข้ามาทำตลาดในบ้านเรา ส่วนเราได้เปรียบกว่าตรงที่รู้จักตลาดประกันภัยในไทยดี จึงมุ่งที่จะพัฒนาสินค้า บริการ เพื่อให้บริการคนไทยให้ได้มากที่สุด เพราะยังเติบโตได้อีกมาก ซึ่งปีนี้คาดว่าจะมีเบี้ยรับรวม 1.7 แสนล้านบาท เพิ่มขึ้น 20%” นายจีรพันธ์ กล่าว